CELEX: 32014R1137
Language: fi
Date: 2014-10-27 00:00:00
Title: Komission asetus (EU) N:o 1137/2014, annettu 27 päivänä lokakuuta 2014 , Euroopan parlamentin ja neuvoston asetuksen (EY) N:o 853/2004 liitteen III muuttamisesta siltä osin kuin on kyse ihmisten ravinnoksi tarkoitettujen eläimen osien käsittelystä  ETA:n kannalta merkityksellinen teksti

28.10.2014   
            
            
               FI
            
            
               Euroopan unionin virallinen lehti
            
            
               L 307/28
            
         KOMISSION ASETUS (EU) N:o 1137/2014,
   annettu 27 päivänä lokakuuta 2014,
   Euroopan parlamentin ja neuvoston asetuksen (EY) N:o 853/2004 liitteen III muuttamisesta siltä osin kuin on kyse ihmisten ravinnoksi tarkoitettujen eläimen osien käsittelystä
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (1) ja erityisesti sen 10 artiklan 1 kohdan,
   sekä katsoo seuraavaa:
   
               (1)
            
            
               Asetuksessa (EY) N:o 853/2004 säädetään eläinperäisiä elintarvikkeita koskevista erityisistä hygieniasäännöistä elintarvikealan toimijoita varten. Mainitussa asetuksessa säädetään, että elintarvikealan toimijoiden on varmistettava eläimen osien, kuten märehtijöiden mahojen ja sorkka- ja kavioeläinten sorkkien, jatkokäsittelyä koskevien erityisvaatimusten noudattaminen.
            
         
               (2)
            
            
               Kyseisen asetuksen liitteen III mukaisesti edelleen käsiteltäviksi tarkoitetut sorkka- ja kavioeläinten sorkat on ennen kuljetusta toiseen laitokseen nyljettävä tai kaltattava ja karvattava ja märehtijöiden mahat on kaltattava tai puhdistettava teurastamossa.
            
         
               (3)
            
            
               Nylkemiseen tai kalttaamiseen ja karvaamiseen tarvittavat laitteet edellyttävät suuria investointeja. Sen vuoksi erityisesti pienet ja keskisuuret teurastamot eivät pysty itse käsittelemään ihmisravinnoksi tarkoitettuja sorkkia kustannustehokkaasti.
            
         
               (4)
            
            
               Vaikka tekninen kehitys mahdollistaa sorkkien hyödyntämisen ravinnoksi ja vähentää siten elintarvikejätteen määrää, se myös aiheuttaa pienille ja keskisuurille teurastamoille käytännön ongelmia, jotka estävät ravinnoksi hyödyntämisen.
            
         
               (5)
            
            
               Juoksutetta saadaan nuorten märehtijöiden mahasta ja jalostetaan juuston valmistusta varten soveltuvissa laitoksissa. Mahojen kalttaaminen ja puhdistaminen vähentää huomattavasti juoksutteen saantoa mahasta lisäämättä kuitenkaan juoksutteen turvallisuutta, koska juoksutetta jalostetaan myöhemmin pitkälle.
            
         
               (6)
            
            
               Parannettaessa sääntelyä ja edistettäessä kilpailukykyä elintarviketurvallisuuden taso on säilytettävä korkealla ja toimijoille on tarjottava tasapuoliset toimintaedellytykset, mikä on pienten ja keskisuurten teurastamoiden kestävän kehityksen edellytys.
            
         
               (7)
            
            
               Märehtijöiden mahat ja sorkka- ja kavioeläinten sorkat sisältyvät asetuksen (EY) N:o 853/2004 liitteessä I olevaan eläimen osien määritelmään. Mainitussa asetuksessa vahvistetuilla eläimen osien käsittelyä koskevilla vaatimuksilla (esimerkiksi lämpötilavaatimukset varastoinnin ja kuljetuksen aikana) varmistetaan, että kyseiset tuotteet voidaan turvallisesti käsitellä, kuljettaa teurastamon ulkopuoliseen laitokseen, kerätä eri teurastamoista ja hyödyntää. Sen vuoksi toimivaltaisen viranomaisen olisi sallittava nylkemättömien tai kalttaamattomien ja karvaamattomien sorkka- ja kavioeläinten sorkkien kuljetus toiseen laitokseen.
            
         
               (8)
            
            
               Sen vuoksi asetuksen (EY) N:o 853/2004 liitettä III olisi muutettava.
            
         
               (9)
            
            
               Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
            
         ON HYVÄKSYNYT TÄMÄN ASETUKSEN:
   1 artikla
   Korvataan asetuksen (EY) N:o 853/2004 liitteessä III olevan I jakson IV luvun 18 kohta seuraavasti:
   
      
                  ”18.
               
               
                  Edelleen käsiteltäviksi tarkoitetut:
                  
                              a)
                           
                           
                              mahat on kaltattava tai puhdistettava; jos nuorten märehtijöiden mahat on tarkoitettu juoksutteen tuotantoa varten, ne on kuitenkin vain tyhjennettävä;
                           
                        
                              b)
                           
                           
                              suolet on tyhjennettävä ja puhdistettava;
                           
                        
                              c)
                           
                           
                              päät ja sorkat on nyljettävä tai kaltattava ja karvattava; toimivaltaisen viranomaisen luvalla silmämääräisesti puhtaita sorkkia voidaan kuitenkin kuljettaa ja ne voidaan nylkeä tai kaltata ja karvata hyväksytyssä laitoksessa, joka käsittelee ne edelleen ravinnoksi valmistusta varten.”
                           
                        
            
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 27 päivänä lokakuuta 2014.
      
         
            Komission puolesta
         
         
            Puheenjohtaja
         
         José Manuel BARROSO
      
   
   
      (1)  EUVL L 139, 30.4.2004, s. 55.